#### דף ב

### סוכה שהיא גבוהה למעלה מעשרים אמה

1. **משנה:** סוכה שהיא גבוהה למעלה מעשרים אמה, פסולה. רבי יהודה מכשיר. ושאינה גבוהה עשרה טפחים, ושאין לה שלש דפנות, ושחמתה מרובה מצלתה, פסולה.
2. נאמרו כמה טעמים מדוע סוכה למעלה מעשרים אמה פסולה. **א. רבה:** נאמר 'למען ידעו דורותיכם כי בסכות הושבתי את בני ישראל' - מכאן שצריך שהסוכה תהיה ניכרת לך. למעלה מעשרים אמה אין אדם יודע שהוא דר בסוכה שאין העין שולטת שם. **ב. רבי זירא:** נאמר בפסוק 'וסוכה תהיה לצל יומם' - מכאן שצריך לשבת בצל סוכה ולא בצל דפנות (המשנה מדברת על סוכה שיש בה ארבע אמות על ארבע אמות). **ג. רבא:** נאמר 'בסכות תשבו שבעת ימים'. אמרה תורה כל שבעת הימים צא מדירת קבע ושב בדירת עראי. למעלה מעשרים אמה אין אדם עושה דירתו עראי אלא קבע. [**ד. רב חנן בר אבא אמר רב:** המשנה מדברת במקרה שהסוכה קטנה ואינה מחזקת אלא כדי ראשו ורובו ושולחנו. הסוכה פסולה משום שהיא כלול של תרנגולים (על פי תוספות)].
3. **נפקא מינות בין הטעמים:** **לרבה** כאשר הדפנות מגיעות לסכך הסוכה כשרה לכולי עלמא כי העין שולטת בסכך. **לרבי זירא** אם גודל הסוכה היא יתרה מארבע על ארבע אמות היא כשרה משום שיושבים בצל הסוכה. **לרב חנן בר אבא אמר רב** סוכה המחזקת יותר מכדי ראשו ורובו שולחנו אפילו למעלה מעשרים אמה כשרה (כי היא אינה נחשבת כלול של תרנגולים).

#### דף ג

### סוכה קטנה, גזירת שמא ימשך אחר שולחנו

1. מהו הגודל המינמלי של סוכה? ישנם **שלש דעות:** **א. בית הלל:** מחזקת ראשו ורובו. **ב. בית שמאי:** מחזקת ראשו ורובו ושולחנו. **ג. רבי:** ארבע אמות על ארבע אמות. **רב שמואל בר יצחק** פסק כבית שמאי.
2. מי שישב בסוכה ושולחנו בתוך הבית: **לדעת בית שמאי** לא יצא ידי חובתו משום שגזרו שמא ימשך אחר שולחנו. **לדעת בית הלל** יצא שלא גזרו שמא ימשך אחר שולחנו.
3. בית שמאי ובית הלל לא הצריכו ארבע אמות על ארבע אמות בסוכה (כדעת רבי) משום שהיא דירת עראי. אולם בדינים שקשורים לדירת קבע לכל הדעות צריך ארבע אמות על ארבע אמות. לכן בית שאין בו ארבע אמות על ארבע אמות פטור ממזוזה, ממעקה, אינו מטמא בנגעים, אינו נחלט בבתי ערי חומה, אין חוזרים עליו מעורכי המלחמה, פטור מלערב עירובי חצרות עם שאר בתי החצר, אם הוא הבית היחיד הפתוח לחצר שפתוחה למבוי, אין החצר חייבת בשיתופי מבואות, אין מניחים בו עירוב, אין עושים אותו עיבור בין שתי עיירות, וכאשר האחים והשותפים חולקים בחצר ויש לאחד מהם בית שאינו ארבע אמות על ארבע אמות אין בית זה מזכה אותו בחלק נוסף בחצר.

#### דף ד

### הלכות הקשורות לגובה הסוכה ומחיצותיה

1. היתה הסוכה גבוהה למעלה מעשרים אמה ובא למעטה בכרים וכסתות, אינה מיעוט, ואפילו אם ביטל את הכרים וכסתות לכל שבעת הימים אינה ביטול משום שבטלה דעתו אצל כל אדם שאינם מבטלים כרים וכסתות מפני הפסד ממון.
2. תבן ועפר שביטלם בפיו נחשבים מיעוט לגובה הסוכה. ישנו מחלוקת בשני מקרים: **א.** תבן שלא ביטלו ממש בפיו אלא שאין עתיד לפנותו. **ב.** עפר 'סתם' כלומר שנתן אותו סתם ואינו יודע אם עתיד לפנותו. בשני מקרים אלו **לדעת חכמים** אינו מיעוט **ולרבי יוסי** נחשב מיעוט (רש"י: חכמים סבורים שאפילו עפר שאין עתיד לפנותו אינו בטל וצריך ביטול בפירוש).
3. היתה הסוכה גבוהה מעשרים אמה והוצין (עלים מן הסכך) יורדין בתוך עשרים: אם צלתם מרובה מחמתם כשרה ואם לאו פסולה.
4. היתה גבוהה עשרה טפחים והוצין יורדין לתוך עשרה אפילו כאשר חמתם מרובה מצלתם הסוכה פסולה משום שאין אדם דר בדירה סרוחה.
5. היתה גבוהה מעשרים אמה ובנה בה איצטבא צמודה לדופן האמצעי ויש באיצטבא הכשר סוכה (שבעה טפחים ומשהו כדי ראשו ורובו ושולחנו), כשרה. (רש"י: כל הסוכה).
6. היתה גבוהה מעשרים אמה ובנה בה איצטבא באמצעיתה: אם יש משפת איצטבא ולדופן ארבע אמות לכל רוח ורוח כשרה משום שאומרים 'דופן עקומה'.
7. הייתה פחותה מעשרה טפחים וחקק בה כדי להשלימה לעשרה, אם יש משפת חקק ולכותל שלשה טפחים פסולה. פחות משלשה טפחים כשרה.
8. היתה גבוהה מעשרים אמה ובנה בה עמוד שהוא גבוה מעשרה טפחים, אף שיש בעמוד הכשר סוכה אין אומרים גוד אסיק מחיצתא להכשיר את הסוכה משום שצריך מחיצות הניכרות.
9. נעץ ארבעה קונדסין באמצע הגג וסיכך על גבן: **לדעת רבי יעקב** אומרים אילו יחקקו ויחלקו ויש בהן טפח לכאן וטפל לכאן נידונין משום דיומד והסוכה כשרה. **לדעת חכמים** צריך שתי מחיצות שלימות והשלישית אפילו טפח, ובעננינו הסוכה פסולה. **יתכן** שעל שפת הגג **לדברי הכל** הסוכה תהיה כשרה משום 'גוד אסיק מחיצתא'.

#### דף ה

### מניין שסוכה שאינה גבוהה עשרה טפחים פסולה?

1. נאמרו **שלשה הסברים** לדין שסוכה שאינה גבוהה עשרה טפחים פסולה:
2. יש כלל שמעולם לא ירדה שכינה למטה, ובכל זאת מצינו שהשכינה ירדה על הכפורת הגבוהה עשרה טפחים. מכאן שלמעלה מעשרה זה רשות אחרת. **הקושיא** על דרך זאת היא שלפי זה נצטרך להכשיר סוכה שגבוהה עשרה טפחים כולל הסכך.
3. כנפיהם של הכרובים הגיעו למעלה מגובה עשרים טפחים והתורה אומרת שהם 'סככים' על הכפורת. מכאן שהחלל שהיה עשרה טפחים קרוי 'סוכה'. **הקושי הוא** שכל זה נכון לשיטת **רבי מאיר**, אולם **רבי יהודה** סבור שגובה הארון היה שמונה וחצי טפחים, והיה חלל אחד עשרה וחצי טפחים בין ראשי הכרובים לבין הכפורת.
4. לרבי יהודה צריך לומר ששיעור עשרה טפחים הוא הלכה למשה מסיני.

#### דף ו

### שיעורין חציצין ומחיצין הלכה למשה מסיני

1. **אמר ר' חייא בר אשי אמר רב:** שיעורין (כגון כזית לכל אכילת איסור וככותבת ליום הכיפורים) חציצין (דיני חציצה בטבילה) ומחיצין (הלכות מחיצה) הלכה למשה מסיני.
2. **שיעורים:** הסמיכו כמה שיעורי תורה על הפסוק "ארץ חטה ושעורה", אולם אין זה אלא אסמכתא, והשיעורים הם הלכה למשה מסיני.
3. **חציצה:** חציצה היא מהתורה, אלא שההלכה למשה מסיני מלמד שרובו המקפיד עליו חוצץ (רש"י – רוב שערו). (תוספות רא"ש- לולא ההלכה למשה מסיני היינו אומרים שאף מיעוטו שאינו מקפיד עליו חוצץ).
4. **מחיצה:** ההלכה למשה מסיני מלמד את ההלכות גוד ולבוד ודופן עקומה. (וכמו כן לדעת רבי יהודה בדף ה ההלכה למשה מסיני מלמדת שיעור עשרה טפחים).
5. **לדעת חכמים** צריך בסוכה שתי דפנות ושלישית אפילו טפח. **לדעת רבי שמעון** צריך שלש מחיצות שלימות ורביעית אפילו טפח. הם נחלקו בדרשות הפסוקים.

#### דף ז

### הלכות דפנות הסוכה

1. **אותו טפח היכן מעמידו? לדעת רב** כנגד היוצא. (היכן שמסתיים אחת המחיצות והטפח תהיה תחילת מחיצה נוספת). **לדעת רבי סימון או רבי יהושע בן לוי** עושה לו טפח שוחק ומעמידו בפחות משלשה סמוך לדופן וכך יש רוב דופן.
2. **צריך צורת הפתח:** שלש גרסאות נאמרו **בדעת רבא** בדין של צורת הפתח. **א.** אינה ניתרת אלא בצורת הפתח, שעושה חצי קנה מכל צד וצורת הפתח מעליהם. **ב.** יכול לעשות או צורת הפתח על גבי קנים ברוחב כל שהוא או דופן טפח. **ג.** צריך גם דופן של טפח שוחק בפחות משלשה לדופן וגם צורת הפתח.
3. **סוכה העשויה כמבוי** (ששתי הדפנות זו כנגד זו): **לדעת רב יהודה** עושה טפח ומעמידו לכל רוח שירצה. **לדעת רבי סימון או רבי יהושע בן לוי** עושה פס ארבעה ומשהו ומעמידו בפחות משלשה סמוך לדופן, וכך תהיה מחיצה של שבעה.
4. בשבת שבתוך החג אומרים על קולות של דפנות הסוכה מגו שמועיל לעניין סוכה מועיל לעניין שבת וכן להיפך.
5. כאשר חמתה מרובה מצילתה בסוכה לא בגלל הסכך אלא בגלל הרווחים שבדפנות **לדעת חכמים** הסוכה כשרה, **ולדעת רבי יאשיה** הסוכה פסולה שאף המחיצה צריכה להיות כסכך.
6. **אביי** מנה רשימה של תנאים שסבורים שסוכה צריכה להיות דירת קבע: **א.** **רבי:** סוכה צריכה להיות ארבע אמות על ארבע אמות. **ב. רבי יאשיה:** סוכה שהשמש נכנס אליה דרך הדפנות פסולה. **ג. רבי יהודה:** סוכה למעלה מעשרים אמה כשרה. **ד. רבי שמעון:** סוכה צריכה שלש דפנות וטפח. **ה. רבן גמליאל:** סוכה בראש הספינה או בראש העגלה פסולה. **ו. בית שמאי:** סוכה צריכה להיות בגודל שמחזקת ראשו ורובו ושולחנו. **ז. רבי אליעזר**: סוכה העשויה כצריף שאין לה גג פסולה. **ח. אחרים:** סוכה עגולה פסולה.

#### דף ח

### סוכה עגולה, סוכות גנב"ך ורקב"ש

1. למדנו **שלדעת אחרים** סוכה עגולה פסולה משום שאינה דירת קבע. **רבי יוחנן** פסק שסוכה עגולה כשרה. הגודל של סוכה מרובעת לדעת רבי הוא ארבע אמות על ארבע אמות. לפי זה סוכה עגולה צריכה להיות היקף של 16.8 אמות, שהיא מקיפה ריבוע של ארבע על ארבע.
2. שתי סוכת של יוצרי כלי חרס זו לפנים מזו, **הפנימית שדר בה כל השנה**: אינה סוכה (רש"י: שלא ניכר במגוריו בה שדר בה לשם סוכה, שהרי כל השנה הוא דר בה), וחייבת במזוזה. **החיצונה** **שמוכר בה את קדרותיו:** סוכה (רש"י: שניכר שלשם מצות סוכה הוא דר בה, שכל השנה הוא לא דר בה ועכשיו הוא דר בה), ופטורה ממזוזה.
3. סוכה שלא נעשית לשם מצוה כשרה ולכן סוכות **גנב"ך** (**ג**ויים **נ**שים, **ב**המה, **כ**ותים) כשרים, וכן סוכות **רקב"ש** (**ר**ועים, **ק**ייצים, **ב**ורגנים, **ש**ומרי פירות) כשרים. בארבעה של גנב"ך יש ריעותא שהם לא בני חיוב. בארבעה של רקב"ש יש ריעותא שהם לא קביעי, ומכל מקום כולם כשרים.

#### דף ט

### סוכה ישנה, סוכה תחת האילן

1. **משנה:** סוכה ישנה, **בית שמאי** פוסלין, **ובית הלל** מכשירין. ואיזו היא סוכה ישנה, כל שעשאה קודם לחג שלשים יום. אבל אם עשאה לשם חג, אפילו מתחלת השנה, כשרה.
2. טעמם של **בית שמאי** הוא שצריך סוכה העשויה לשם חג כפי שנלמד מהפסוק 'חג הסוכות תעשה לך שבעת ימים' – (רש"י: סרס המקרא ודרשהו - סוכות תעשה לחג). **בית הלל** לומדים מפסוק זה שמי שלא עשה סוכה לפני החג יעשה בחולו של מועד.
3. גם **בית הלל** מודים שבציצית צריך עשייה לשמה שנאמר 'גדלים תעשה לך' – לך לשם חובך.
4. **משנה:** העושה סכתו תחת האילן, כאלו  עשאה בתוך הבית. סכה על גבי סכה, העליונה כשרה, והתחתונה פסולה. **רבי יהודה אומר**, אם אין דיורין בעליונה, התחתונה כשרה.
5. אם ענפי האילן שמעל הסוכה חמתן מרובה מצילתן עדיין הסוכה שמתחתיו פסולה משום שהסכך הפסול מהאילן מצטרף עם הסכך הכשר של הסוכה. אולם אם השפיל את הענפים למטה ומערבב אותם עם הסכך הכשר של הסוכה, אזי הסכך של האילן בטל ברוב ומותר לסכך כך לכתחילה.
6. כתוב בפסוק '**בסכת** תשבו' (בלי אות 'ו'). – מכאן שסוכה תחת סוכה או תחת אילן או בתוך בית פסולה.
7. סוכה תחת סוכה והעליונה נמצאת בתוך עשרים וחמתה מרובה מצילתה, התחתונה שצלתה מרובה מחמתה כשרה. ואין גוזרים לפסול את התחתונה אטו מקרה שהעליונה למעלה מעשרים והסכך שלה ממעט משיור הסכך הכשר של הסוכה התחתונה.

#### דף י

### סדינים הפרוסים בסוכה

1. באיזה מרחק בין סוכה לסוכה יהיה פסול מדין סוכה תחת סוכה? **שלש דעות** נאמרו. **א. רב הונא:** טפח, שכן מצינו שיעור טפח לעניין אהל טומאה. **ב. רב חסדא ורבה בר רב הונא:** ארבעה טפחים, שלא מצינו שיעור חשוב בפחות מארבעה. **ג. שמואל:** עשרה טפחים, שכהכשרה כך פסולה.
2. במשנה מבואר **שחכמים** פסלו סוכה תחת סוכה **ורבי יהודה** הכשיר אם אין דיורין בעליונה. בגמרא מבואר שנחלקו במקרה שהסוכה התחתונה יכולה לקבל כרים וכסתות של העליונה על ידי הדחק, שחכמים פוסלים ורבי יהודה מכשיר. (ישנה עוד אוקימתא למחלוקת שלא הזכרנו אותה והזכרנו רק את הפירוש העיקרי להלכה).
3. **משנה:** פרס עליה סדין מפני החמה, או תחתיה מפני הנשר, או שפרס על גבי הקינוף, פסולה. אבל פורס הוא על גבי נקליטי המטה.
4. **אמר רב חסדא:** לא שנו שהסוכה פסולה כאשר פורס סדין על הסוכה, אלא כאשר פורס מפני החמה, אבל כאשר פורס לנאותה כשרה. (רש"י: כאשר פורס להגן טעם הפסול הוא משום שהסדין מקבלת טומאה. כאשר פורס לנאותה אין לסדין שם סכך וכשרה).
5. **בברייתא** מבואר שנויי סוכה אינם ממעטים את גובה הסוכה (רש"י: אין עליהם שם סכך), אבל מהצד הם כן ממעטים את שיעורה (רש"י: שהרי אינה מחזקת ראשו ורובו שולחנו).
6. סדינים הפרוסים על הסכך לנוי ורחוקים ממנה ארבעה טפחים, **לדעת רב נחמן** כשרה משום שהם בטלים לסכך **ולדעת רב חסדא ורבה בר רב הונא** פסולה, משום שהסדינים הם אהל שמפסיק.
7. **אמר רב יהודה אמר שמואל:** מותר לישן תחת כילה (סדין הפרוס על עמודים מעל המיטה) בסוכה אף על פי שיש לה גג, והוא שאינה גבוהה עשרה. אולם כאשר פרס סדין על קינופות אפילו בפחות מעשרה טפחים לא יצא ידי חובה משום שהם קבועות בחזקה.

#### דף יא

### אהלים בתוך הסוכה, תעשה ולא מן העשוי

1. לישנא אחרת בדברי **רב יהודה אמר שמואל:** מותר לישון בכילת חתנים בסוכה לפי שאין לה גג אף על פי שגבוהה עשרה. נקליטין הגבוהים מעשרה פסולים אפילו בלי גג משום שהם קבועים. בקינופות אסור אפילו בפחות מעשרה לפי שהם קבועים.
2. **רבה בר רב הונא** פסק הלכה **כרבי יהודה** שסוכה דירת קבע בעינן ולכן מותר לישון תחת המיטה או תחת כילה שיש לה גג וגבוהה עשרה שלא יבוא אהל עראי ומבטל אוהל קבע.
3. **משנה:** הדלה עליה את הגפן ואת הדלעת ואת הקסום וסכך על גבה, פסולה. ואם היה סכוך הרבה מהן, או שקצצן, כשרה. זה הכלל, כל שהוא  מקבל טמאה ואין גדולו מן הארץ,  אין מסככין בו. וכל דבר שאינו מקבל טמאה וגדולו מן הארץ, מסככין בו.
4. נאמר במשנה שאם קצצן כשרה. **שמואל** אמר שלא מספיק לקצוץ משום שזה נחשב 'תעשה ולא מן העשוי', אלא צריך לנענע את הסכך שקצץ מן העץ. **רב הונא אמר בשם רב** שאין צריך לנענע שקציצתן זהו גמר עשיית הסכך. **בברייתא** מוכח כשיטת שמואל. (יש ברייתא שיכולה להתפרש כדברי רב אבל אין הכרח לכך).
5. **לדעת חכמים** לולב לא צריך אגד. **לדעת רבי יהודה** לולב צריך אגד. גם חכמים מודים שמצוה לאגוד את הלולב משום 'זה קלי ואנוהו'.
6. נאמר בפסוק 'כי בסכות הושבתי את בני ישראל'. **לדעת רבי אליעזר** הסכות שבפסוק מדברים על ענני הכבוד. **לדעת רבי עקיבא** מדובר על סכות ממש.

#### דף יב

###  דיני סכך

1. נאמרו כמה דרכים ללמוד מהפסוקים שהסכך צריך להיות גידולו מן הארץ ואינו מקבל טומאה. אחד הלימודים הוא מהפסוק 'באספך מגרנך ומיקבך' – בפסולת גורן ויקב הכתוב מדבר.
2. **משנה:** חבילי קש וחבילי עצים וחבילי זרדין, אין מסככין בהן. וכלן שהתירן, כשרות. וכלן כשרות לדפנות.
3. במשנה נאמר שאין מסככין בחבילי עצים. משמע מלשון זה שרק מלכתחילה אין מסככין אבל מדאורייתא מותר. אם היה מניח את החבילה על מנת להתייבש היה הסכך פסול מהתורה, ואפילו אם היה נמלך אחר כך לשם סכך, הסכך היה פסול משום 'תעשה ולא מן העשוי'. במשנתנו אינו פסול מהתורה משום שמדובר שהוא הניח את חבילי העצים לשם סכך, אלא שמדרבנן אסור, גזירה שמא יראו אנשים שעושה כן ויחשבו שהוא לא הניח את הסכך לשם צל וילכו וישנו באוצרות (במחסנים) שלהם שאין בהם סכך שהונח לשם צל.
4. **אמר רב יהודה אמר רב:** סככה בחיצין: זכרים (שאין להם בית קיבול ואינם מקבלים טומאה) - כשרה. נקבות (שיש להם בית קיבול) – פסולה, אף שמדובר בבית קיבול העשוי למלאות.
5. חבילת פשתן שתיקנוה כל צרכה ששרו אותה במים וכתשו אותה במכתשת ונפצו אותה במסרק פסול לסכך משום שהיא ראויה ליטמא בנגעים. אם לא שרו אותו במים אינה מקבלת טומאה וכשרה לסכך. **הסתפקו** במקרים האמצעיים ששרו אותה במים, או ששרו במים וגם כתשו אותה במכתשת ולא נפצו אותה במסרק, האם ראויה לקבל טומאה או לא.
6. **רב יהודה** התיר לסכך בירקות שאינם מאכל אדם משום שאינם מקבלים טומאה ואף ב'שושי'. **אביי** אמר שאין מסככין בשושי משום שמבאיש ריחם והאדם יצא מהסוכה בגללה.

#### דף יג

###  המשך דיני סכך

1. **לדעת רב חנן בר רבא** מסככים בהיזמי והיגי (מיני סנה). **לדעת אביי** אין מסככים בהיגי משום שנושרים עליו, והאדם יצא מחוץ לסוכה.
2. גזע עץ דקל שמחוברים ענפי הדקל אל גזע העץ, מסככים בו ואינו נחשב כחבילי עצים המוזכרים במשנה משום שאגד בידי שמים אין שמו אגד, ואף על גב שחזר ואגדו, אגד של דבר יחידי שאוגדו בני עצמו אין שמו אגד.
3. צריך אגודת אזוב להזאה. **לדעת רבי יוסי** רק שלשה נחשבים אגודה. **לדעת חכמים** אף שנים נחשבים אגודה. **רב חסדא** למד מזה שהוא הדין לעניין חבילה של סכך יחלקו רבי יוסי וחכמים אם שנים נחשבים חבילה לפסול את הסכך, ושלשה לכולי עלמא נחשבים חבילה.
4. חבילי קנים שמוכרים אותם במנין ואוגדים אותם רק לצורך המכירה והקונה מיד מתיר את קשריהם ואין הדרך לשומרם באוצר מותר לסכך בהם.
5. ירקות שאדם יוצא בהם ידי חובת מרור בפסח הם סכך פסול משום שהם ראויים לקבל טומאה. מכל מקום דנים אותם לחומרא שהם פסולים בשלשה טפחים כאוויר. הטעם הוא שכאשר הם יתייבשו הם יתפוררו ויפלו, ולכן גם כאשר הם לחים מתייחסים אליהם כאוויר.
6. הקוצר תבואה להשתמש בשביל הסכך, **לדעת רב מנשה בר גדא אמר רב הונא** אין הקשים ידות לטומאה משום שהוא לא רוצה את החיטים והשעורים המחוברות אליהם שהם פסולים לסכך אלא את הקשין. **לדעת רבי אבא אמר רב הונא** הקשים נעשים ידות לטומאה משום שנוח לו שהקשין מחוברים לראשי השיבולים שלא יתפזרו ויאבדו. יש תנא כרב מנשה ויתכן שיש תנא כרבי אבא.